Teodorovici și-a anunțat intenția de a candida la prezidențiale/ Dăncilă: Se vor face sondaje pentru toți cei trei care și-au anunțat candidatura până în acest moment

Ministrul de Finanţe, Eugen Teodorovici, a anunţat, în şedinţa informală de la Neptun a conducerii PSD, că va candida pentru prezidențialele din acest an. Informația a fost confirmată de premierul Dăncilă. Pe lângă Teodorovici, Liviu Pleșoianu și Șerban Nicolae și-au manifestat deja intenția de a candida la prezidențiale. Candidatul PSD la prezidențiale ar urma să fie stabilit la Congresul din 29 iunie.

Preşedintele interimar al social-democraţilor, Viorica Dăncilă, a anunţat că se vor face sondaje pentru toţi social-democraţii care şi-au anunţat intenţia de a candida la alegerile prezidenţiale, adăugând că în final va fie aleasă cea mai bună opţiune, transmite Agerpres.

„Toţi cei care şi-au anunţat candidatura până în acest moment (vor fi sondaţi-n.r.) şi îşi vor mai anunţa candidatura până la jumătatea săptămânii viitoare. Sunt trei, cred că mai sunt colegi sau colege care vor. În democraţie trebuie să iei în calcul dorinţa fiecăruia. Într-un partid care într-adevăr îşi doreşte să câştige alegerile prezidenţiale trebuie să vedem care este cea mai bună opţiune”, a declarat premierul la Neptun.

Întrebată cum l-ar putea ajuta din calitatea de premier pe Eugen Teodorovici, care şi-ar fi anunţat intenţia de a candida la prezidenţiale în cadrul reuniunii PSD de la Neptun, Viorica Dăncilă a spus: „Premierul poate ajuta candidatul cu care vom merge, dar nu vreau să fac referire la unul dintre colegi pentru că nu ar fi corect. Vreau să fac referire la toţi colegii mei pentru că eu îi apreciez şi îi stimez pe toţi colegii şi nu aş vrea să fiu părtinitoare”.

„Sunt preşedintele PSD pentru toţi colegii. Din punct de vedere al premierului cred că, prin măsurile pe care le vom lua în perioada următoare, pe lângă prestaţia candidatului nostru, pe lângă proiectul pe care va veni, este important ca din punct de vedere guvernamental – pentru că va candida pe sigla PSD – să luăm cele mai bune măsuri, astfel încât să aducem aport pentru candidatul respectiv”, a adăugat liderul interimar al PSD

G4Media.ro a dezvăluit, sâmbătă dimineața, că Viorica Dăncilă a avut, vineri seara, la hotelul Doina din Neptun, o discuție cu mai mulți membri și lideri ai organizațiilor PSD din țară, în timpul căreia și-ar fi exprimat preferința pentru ”figuri noi” la vârful partidului.

Unul dintre posibilii candidați la prezidențiale agreați de premierul Dăncilă ar fi actualul ministru de finanțe, Eugen Teodorovici.

Citește și

Oficial: Vicepremierul Daniel Suciu va candida pentru funcţia de preşedinte executiv al PSD